b'\n_START_ARTICLE_\nSlaget om Basra 2008\n_START_SECTION_\nBakgrunn\n_START_PARAGRAPH_\nDe britiske styrkene i Irak overlot kontrollen over Basra til irakiske styrker i desember 2007 og konsentrerte sine styrker ved byens flyplass. To mektige sjia-fraksjoner, SIIC og Mahdi-h\xc3\xa6ren til Moqtada al-Sadr, sl\xc3\xa5ss om makten i Basra sammen med et mindre sjia-parti, Fadhila. Moqtada al-Sadr fornyet sin v\xc3\xa5penhvile i februar 2008, og han lovte \xc3\xa5 ikke angripe rivaliserende grupper eller utenlandske styrker i Irak. V\xc3\xa5penhvilen kom imidlertid under press i ukene f\xc3\xb8r slaget og b\xc3\xa5de irakiske og amerikanske styrker arresterte militsmedlemmer._NEWLINE_I m\xc3\xa5nedene forut for slaget var det flere mord og kidnappinger i byen, da bev\xc3\xa6pnede grupper sl\xc3\xa5ss om kontroll over byens lukrative ruter for oljesmugling. Basra ble dermed \xc3\xa5sted for en strid mellom Mahdi-militsen og flere rivaliserende sjiamuslimske fraksjoner, f\xc3\xb8rst og fremst Supreme Iraqi Islamic Council (SIIC) og Abdel Aziz al-Hakim og det mindre Fadhila-partiet.\n_START_SECTION_\n25. mars: Angrepet begynner\n_START_PARAGRAPH_\nIrakiske sikkerhetsstyrker gikk inn i omr\xc3\xa5det al-Tamiya, et omr\xc3\xa5de kontrollert av Mahdi-h\xc3\xa6ren. Regjeringsstyrkene brukte bombekastere og maskingev\xc3\xa6r. Sammenst\xc3\xb8tene spredde seg senere til fem andre omr\xc3\xa5der i byen, inklusive al-Jumhuriya, Five Miles og al-Hayania, Mahdi-h\xc3\xa6rens viktigste omr\xc3\xa5der i Basra. Kampene eskalerte rundt klokken 02.00 om natten (lokal tid) like etter at et nattlig portforbud ble innf\xc3\xb8rt i Basra-provinsen, og noen timer etter at statsminister Nouri al-Maliki ankom byen p\xc3\xa5 et bes\xc3\xb8k. Al-Maliki skal personlig overv\xc3\xa5ke operasjonen i Basra, if\xc3\xb8lge en britisk milit\xc3\xa6r talsmann. Irak sendte ogs\xc3\xa5 s\xc3\xa5 mange som 15 000 soldater, som reserve til kampene i byen. Fjernsynsbilder fra byen viste irakiske soldater som l\xc3\xb8p gjennom gatene mens de skj\xc3\xb8t, og s\xc3\xb8kte dekning bak ambulanser. Tykk r\xc3\xb8yk fra eksplosjoner l\xc3\xa5 over byen._NEWLINE_BBC meldte at minst 30 personer var drept i kampene den f\xc3\xb8rste dagen i det sentrale og nordlige Basra. Av de ni Mahdi-soldatene som ble drept, ble fire drept i kamper med regjeringsstyrkene og fem i et luftangrep._NEWLINE_Kampene i Basra f\xc3\xb8rte til at ogs\xc3\xa5 Mahdi-soldater i Bagdad tok til v\xc3\xa5pnene. I bydelen Sadr City i Bagdad, beordret Mahdi-soldater irakisk politi og soldater ut av omr\xc3\xa5det, og det ble meldt om sammenst\xc3\xb8t med rivaliserende militsgrupper. Mahdi-soldater tok ogs\xc3\xa5 kontrollen over flere omr\xc3\xa5der i byen Kut, 175km s\xc3\xb8r\xc3\xb8st for Bagdad.\n_START_SECTION_\n26. mars: Kampene fortsetter\n_START_PARAGRAPH_\nEtter en relativt rolig natt, tok kampene seg opp igjen 26. mars. \xc3\x98yenvitner fortalte at kampene var konsentrert til omr\xc3\xa5dene Gazaiza, Garma, Khmasamene, Hayania og Maqal i Basra. Det ble ogs\xc3\xa5 meldt om v\xc3\xa6pnede sammenst\xc3\xb8t i andre byer il\xc3\xb8pet av natten, bl.a. i Kut, Bagdad, Hilla, Diwaniaya og den hellige byen Karbala. If\xc3\xb8lge media var mer enn 40 mennesker drept det f\xc3\xb8rste d\xc3\xb8gnet av slaget og flere hundre s\xc3\xa5ret i harde kamper i Basra, mens ytterligere 20 var drept og over 100 s\xc3\xa5ret i Sadr-byen i Bagdad. Politikilder meldte at 218 milits-soldater var fanget i l\xc3\xb8pet av det f\xc3\xb8rste d\xc3\xb8gnet._NEWLINE_Statsminister Maliki ga oppr\xc3\xb8rerne 72 timer til \xc3\xa5 overgi seg. \xc2\xabVi kommer til \xc3\xa5 jage de som ikke gir fra seg sine v\xc3\xa5pen innen 72 timer"\xc2\xbb. Muqtada al-Sadr p\xc3\xa5 sin side svarte med \xc3\xa5 kreve at Maliki forlot Basra, og en talsmann for Sadr sa: \xc2\xabSadr har bedt statsminister Maliki om \xc3\xa5 forlate Basra og om \xc3\xa5 sende en parlamentarisk delegasjon for \xc3\xa5 l\xc3\xb8se krisen i byen\xc2\xbb.\n_START_SECTION_\n27. mars: Samtaler og kamper\n_START_PARAGRAPH_\nKampene fortsatte ogs\xc3\xa5 den tredje dagen med bruk av b\xc3\xa5de bombekastere, rakettdrevne granater og maskingev\xc3\xa6r i harde kamper som startet i et nabolag tidlig om morgenen. Samtidig ble det meldt om at det foregikk samtaler i Najaf mellom representanter fra regjeringen og al-Sadr._NEWLINE_Innbyggere i byen fortalte at de begynte \xc3\xa5 g\xc3\xa5 tom for mat og vann. De p\xc3\xa5stod at den irakiske h\xc3\xa6ren br\xc3\xb8t seg inn i butikker, stjal mat og vann, for deretter \xc3\xa5 sette fyr p\xc3\xa5 butikker og biler p\xc3\xa5 gaten. En oljeledning n\xc3\xa6r Basra, som frakter olje til eksport, ble ogs\xc3\xa5 skadd av en bombe._NEWLINE_Soldater fra Mahdi-militsen paraderte rundt vraket av to biler fra den irakiske h\xc3\xa6ren og en BMP-1, som var \xc3\xb8delagt i gatene. En tilfangetatt Humvee sammen med 20 irakiske soldater som det ble p\xc3\xa5st\xc3\xa5tt hadde overgitt seg frivillig, ble ogs\xc3\xa5 presentert. P\xc3\xa5 dette tidspunktet sirkulerte det rapporter om at irakiske politimenn og soldater nektet \xc3\xa5 sl\xc3\xa5ss, eller deserterte, forlot sine stillinger eller forlot sine uniformer.\n_START_SECTION_\n28. mars: Utvidet frist og kamper\n_START_PARAGRAPH_\n28. mars bombet amerikanske fly to m\xc3\xa5l i byen, med st\xc3\xb8tte fra britiske fly. Senere angrep ogs\xc3\xa5 britiske fly m\xc3\xa5l i Basra, og tvang milits-soldatene til \xc3\xa5 s\xc3\xb8ke dekning, da kampene fortsatte p\xc3\xa5 fjerde dagen. Trass i disse hendelsene, var det pauser i kampene utover dagen._NEWLINE_Kilder i det irakiske milit\xc3\xa6ret hevdet ogs\xc3\xa5 at 120 Mahdi-soldater var blitt drept og 240 s\xc3\xa5ret i Basra siden kampene begynte._NEWLINE_Den irakiske regjeringen utvidet fristen for \xc3\xa5 overgi seg til 10 dager. I en uttalelse fra statsministerens kontor het det: \xc2\xabAlle de som har tunge eller middelstunge v\xc3\xa5pen m\xc3\xa5 levere disse til sikkerhetssteder, og de vil ble bel\xc3\xb8nnet finansielt. Dette vil starte fra 28. mars og p\xc3\xa5g\xc3\xa5 til 8. april\xc2\xbb. Den irakiske forsvarsministeren uttalte at regjeringsstyrkene hadde blitt overrasket over styrken p\xc3\xa5 motstanden, og at de m\xc3\xa5tte endre planer og taktikk.\n_START_SECTION_\n29. mars: Mer alliert involvering\n_START_PARAGRAPH_\nFlere amerikanske kampfly angrep m\xc3\xa5l i Basra, og drepte minst 8 personer. Flere hus ble \xc3\xb8delagt i angrepet Amerikanske fly ble stadig mer involvert, etter hvert som meldinger om at kampene ikke gikk bra for de irakiske soldatene begynte \xc3\xa5 komme inn. Det ble ogs\xc3\xa5 meldt at britiske milit\xc3\xa6re r\xc3\xa5dgivere hadde blitt med de irakiske styrkene p\xc3\xa5 bakken. Det kom ogs\xc3\xa5 meldinger fra Basra om at irakiske politistyrker b\xc3\xa5de nektet \xc3\xa5 sl\xc3\xa5ss mer uten bedre utstyr og beskyttelse, og at lokale politifolk fra Basra sl\xc3\xa5ss p\xc3\xa5 samme side som Mahdi-militsen.\n_START_SECTION_\n30. mars: Erkl\xc3\xa6ring om v\xc3\xa5penhvile\n_START_PARAGRAPH_\nMilits-soldater stormet en statlig drevet tv-bygning i Basra og tvang de milit\xc3\xa6re vaktene rundt bygget til \xc3\xa5 flykte, mens militsen satte fyr p\xc3\xa5 pansrede kj\xc3\xb8ret\xc3\xb8yer. En bombekasterangrep mot palasset som huste det irakiske milit\xc3\xa6re hovedkvarteret, drepte en av al-Malikis ledende sikkerhetsr\xc3\xa5dgivere._NEWLINE_Senere p\xc3\xa5 dagen ba al-Sadr sine tilhengere om \xc3\xa5 avslutte kampen mot Iraks regjeringsstyrker. I en uttalelse sa Sadrs folk: \xc2\xabEnhver som b\xc3\xa6rer v\xc3\xa5pen og g\xc3\xa5r til angrep p\xc3\xa5 offentlige institusjoner, er ikke lenger en av oss\xc2\xbb. Militsen kontrollerte fremdeles store deler av Basra og statsminister Nuri al-Maliki sa at kampen mot \xc2\xabkriminelle elementer\xc2\xbb i byen kom til \xc3\xa5 fortsette.\n_START_SECTION_\n31. mars: Avslutning av \xc3\xa5pne kamper\n_START_PARAGRAPH_\nEtter v\xc3\xa5penhvilen ble erkl\xc3\xa6rt, forsvant milits-soldater fra gatene og Basra s\xc3\xa5 ut til \xc3\xa5 returnere til det normale med \xc3\xa5pne butikker og skoler. Den irakiske kommandanten, generalmajor Mohammed Jawan Huweidi, sa at hans styrker hadde kontroll over landsbyene rundt Basra og inne i byen._NEWLINE_Nouri al-Maliki sa at sikkerhetsoperasjonene mot \xc2\xabkriminelle og terrorister\xc2\xbb ville fortsette i Basra. En talsmann for det irakiske milit\xc3\xa6ret sa at forsterkninger ble sendt til byen, og at man forberedte nye operasjoner for \xc3\xa5 \xc2\xabrense byen\xc2\xbb.'